b'\n_START_ARTICLE_\nKarel Gr\xc5\xbean\n_START_SECTION_\n\xc5\xbdivljenjepis\n_START_PARAGRAPH_\nKarel Gr\xc5\xbean se je rodil leta 1958 v Celju. Po kon\xc4\x8dani Srednji gradbeni tehni\xc5\xa1ki \xc5\xa1oli je vstopil v red bratov kapucinov. Diplomiral je na Teolo\xc5\xa1ki fakulteti v Ljubljani (1984) in bil leta 1985 posve\xc4\x8den v duhovnika. Dve leti za tem je opravil magistrski \xc5\xa1tudij. Leta 2003 je bil na Filozofski fakulteti v Ljubljani promoviran v doktorja znanosti s podro\xc4\x8dja literarnih ved._NEWLINE_Poleg opravljanja svojega poklica in pisanja se je ukvarjal tudi s problematiko zasvojenosti. Leta 1997 je na Razborju pod Lisco ustanovil Don Pierinovo komuno za dekleta, prvo in edino tovrstno dekli\xc5\xa1ko skupnost v Sloveniji. Kmalu za tem je dal pobudo za ustanovitev dru\xc5\xa1tva, ki povezuje zdravljene odvisnike s kon\xc4\x8danim programom v pomo\xc4\x8d tistim, ki so \xc5\xa1e zasvojeni. V letu 2004 je vodil pripravo za odprtje prve skupnosti za pomo\xc4\x8d odvisnikom v Pomurju. Zanimajo ga razli\xc4\x8dna podro\xc4\x8dja, med drugim tudi zgodovina. Leta 2004 je sprejel v soupravo \xc5\xbdupnijo Jurklo\xc5\xa1ter. Tam je v starodavnih ostankih kartuzije s pomo\xc4\x8djo strokovnjakov odkril pomenljive pomnike, med drugim tudi podstavek grobnice - zelo verjetno mesto pokopa Veronike Deseni\xc5\xa1ke, skrivno  knji\xc5\xbenico... Njegovo najpomembnej\xc5\xa1e odkritje v dolini Gra\xc4\x8dnice pa so \xc5\xa1tevilna doslej neznana gradi\xc5\xa1\xc4\x8da, ki so ume\xc5\xa1\xc4\x8dena v prostor po zvezdnih koordinatah. O omenjeni tematiki govori tudi njegova knjiga V znamenju Oriona.\n_START_SECTION_\nUstvarjanje\n_START_PARAGRAPH_\nPoleg pisanja o problemskih tematikah in stiskah sodobnega \xc4\x8dloveka pi\xc5\xa1e knjige za otroke, mladino in odrasle, in sicer (romane, kratko prozo), ljudske igre, televizijske scenarije. Redno pi\xc5\xa1e \xc4\x8dlanke za revijo Ognji\xc5\xa1\xc4\x8de in otro\xc5\xa1ko revijo Mavrica, ob\xc4\x8dasno pi\xc5\xa1e za razna glasila, zbornike, lokalne \xc4\x8dasopise. Tri njegove knjige (Ali si upa\xc5\xa1?, V objemu ljubezni, \xc5\xbdiveti je prilo\xc5\xbenost) so uvr\xc5\xa1\xc4\x8dene v seznam za Slom\xc5\xa1kovo bralno priznanje. Sodeluje tudi v radijskih oddajah na Radiu Ognji\xc5\xa1\xc4\x8de. Je gost na \xc5\xa1tevilnih okroglih mizah, predavanjih po \xc5\xa1olah, kulturnih domovih in drugih ustanovah.'